## Uredba o izmjenama i dopuni Uredbe o osnivanju Ureda za socijalno partnerstvo u Republici Hrvatskoj

### NN 142/2006 (28.12.2006.), Uredba o izmjenama i dopuni Uredbe o osnivanju Ureda za socijalno partnerstvo u Republici Hrvatskoj

# VLADA REPUBLIKE HRVATSKE

**3213**

Na temelju članka 26. stavka 1. Zakona o Vladi Republike Hrvatske (»Narodne
novine«, br. 101/98, 15/2000, 117/2001, 199/2003 i 30/2004), članka 60. stavaka
1. i 2. Zakona o sustavu državne uprave (»Narodne novine«, br. 75/93, 92/96,
48/99, 15/2000, 127/2000, 59/2001 i 199/2003) i članka 8. Aneksa I. Sporazuma o
osnivanju Gospodarsko-socijalnog vijeća, potpisanog 5. rujna 2001. godine, Vlada
Republike Hrvatske je na sjednici održanoj 21. prosinca 2006. godine donijela

## UREDBU

### O IZMJENAMA I DOPUNI UREDBE O OSNIVANJU UREDA ZA SOCIJALNO PARTNERSTVO U REPUBLICI HRVATSKOJ

Članak 1.

U Uredbi o osnivanju Ureda za socijalno partnerstvo u Republici Hrvatskoj
(»Narodne novine«, broj 79/2001), članak 2. mijenja se i glasi:

»Članak 2.

Ured obavlja organizacijske, stručne, administrativno-tehničke i druge poslove
za potrebe nacionalnog Gospodarsko-socijalnog vijeća i njegovih povremenih i
stalnih radnih tijela, sukladno Poslovniku o radu GSV-a.
Ured pomaže i koordinira aktivnosti gospodarsko-socijalnih vijeća u jedinicama
lokalne, odnosno područne (regionalne) samouprave.
Ured obavlja poslove u vezi organiziranja i provođenja postupka mirenja u
kolektivnim i individualnim radnim sporovima, vodi listu miritelja, odnosno
članova mirovnog vijeća, te prikuplja, evidentira, obrađuje, analizira podatke i
vodi statistiku o postupcima mirenja, te promovira alternativne načine
rješavanja sporova.
Ured pruža stručnu, organizacijsku i tehničku pomoć suradnji Europskog
gospodarsko-socijalnog odbora i Republike Hrvatske u praćenju utjecaja pregovora
s Europskom unijom na civilno društvo, kroz zajedničko tijelo predstavnika
sindikata, poslodavaca i civilnoga društva, te djeluje u svojstvu Tajništva
navedenog tijela.
Ured obavlja i sve druge aktivnosti na koordinaciji, posredovanju i cjelovitom
razvitku socijalnog dijaloga i partnerstva u Republici Hrvatskoj od lokalne do
nacionalne razine, a osobito:
– obavlja stručne i administrativno-organizacijske poslove za potrebe rada
pregovaračkih odbora Vlade Republike Hrvatske i sindikata javnih i državnih
službi,
– izrađuje nacrte propisa kojima se uređuju odnosi Vlade, sindikata i
poslodavaca, odnosno njihovih udruga i udruga više razine,
– potiče uspostavu i razvoj sektorskog socijalnog dijaloga između udruga
sindikata i udruga poslodavaca te resornih ministarstava,
– pruža stručnu pomoć državnim tijelima, tijelima lokalne i područne
(regionalne) samouprave, sindikatima, poslodavcima i njihovim udrugama, te
surađuje s tijelima državne vlasti, tijelima lokalne i područne (regionalne)
samouprave, te drugim institucijama, ustanovama i udrugama,
– organizira i provodi programe stručnog osposobljavanja za predstavnike
socijalnih partnera,
– sudjeluje u posredovanju u rješavanju određenih kolektivnih sporova,
– provodi određene analize i istraživanja u području industrijskih odnosa,
– sudjeluje u izradi i provedbi projekata međunarodne suradnje,
– organizira radno-konzultativne sastanke predstavnika Vlade Republike Hrvatske
i socijalnih partnera, te prati provedbu zaključaka.
Ured obavlja i druge poslove iz područja socijalnog partnerstva koje mu povjeri
Vlada Republike Hrvatske.“.

Članak 2.

U tabelarnom prikazu okvirnog broja državnih službenika mijenja se okvirni broj
državnih službenika potrebnih za obavljanje poslova iz djelokruga Ureda za
socijalno partnerstvo u Republici Hrvatskoj.
Novi okvirni broj državnih službenika potrebnih za obavljanje poslova iz
djelokruga Ureda, sadržan je u tablici koja je sastavni dio ove Uredbe i koja se
ne objavljuje u »Narodnim novinama«.

Članak 3.

Predstojnik Ureda za socijalno partnerstvo u Republici Hrvatskoj uskladit će
Pravilnik o unutarnjem redu Ureda s odredbama ove Uredbe, u roku 30 dana od dana
njezina stupanja na snagu.

Članak 4.

Ova Uredba stupa na snagu danom objave u »Narodnim novinama«.

Klasa: 022-03/06-01/07
Urbroj: 5030108-06-1
Zagreb, 21. prosinca 2006.

Predsjednik
**dr. sc. Ivo Sanader**, v. r.

Uredba, NN 142/2006-3213
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)